साहित्यकार विनीत ठाकुर मैथिली भाषाक ज्ञाता एवम् कुशल स्रष्टा छथि । ओ तिरहुता लिपिक प्रबर्धन करैत अपन मातृभाषा मैथिली लगायत नेपालक साझा भाषा नेपाली मे समानान्तर रुप सँ काव्य सृजना करैत छथि । काव्य सर्जक ठाकुर नेपालक एकटा उदीयमान साहित्यकार छथि । ओ मैथिली आ नेपाली दुनु भाषा मे कृति सब रचना कएने छथि । सृजना मे नव-नव प्रयोग करऽ मे रुचि रखनिहार ठाकुर जापानी साहित्य मे अत्यन्त लोकप्रिय हाइकु के मैथिली भाषा आ साहित्य मे नव-प्रयोग कएलन्हि अछि । संक्षिप्त आकार आ लय के अन्विति मे लिखल जाय बला हाइकु अखन के व्यस्त मनुक्ख सभक लेल आकर्षक आ रोचक रहल अछि ।
 मिथिलाक भूगोल मे रहल प्राकृतिक सौन्दर्य, मैथिली संस्कृति के लालित्य, कोमलता आ श्रमजीवी किसान मजदूर सभक पीड़ा रहल एहि हाइकु संग्रह के सब हाइकु मर्मस्पर्शी आ सहज अछि । नेपालक मैथिली साहित्य भण्डार मे नव कृति दऽ कवि विनीत ठाकुर मैथिली भाषाक पाठकक समक्ष उल्लेखनीय काज कएलन्हि अछि । हुनक सृजना कर्म के प्रोत्साहित करैत ई कृति सार्वजनिक करऽ मे कवि ठाकुर सफल होथि से कामना करैत हार्दिक बधाई ज्ञापन करैत छी आ हुनक सृजनशीलता उर्वर होइथि रहन्हि से शुभकामना अछि । 